Prekladacia správa

Jedným z nevyhnutných predpokladov plynulej realizácie programov a projektov financovaných zo štrukturálnych fondov a Kohézneho fondu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov.
Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 1.0 bol schválený uznesením vlády č. 835/2006 zo dňa 08.10.2006.
Materiál upravuje finančné riadenie štrukturálnych fondov a Kohézneho fondu pri implementácii operačných programov v rámci cieľa Konvergencia a Regionálna konkurencieschopnosť a zamestnanosť. Zároveň predmetom materiálu je aj finančné riadenie Programu cezhraničnej spolupráce Slovenská republika – Česká republika 2007 – 2013 implementovaného v rámci cieľa Európska územná spolupráca. Tento materiál sa nevzťahuje na implementáciu operačného programu INTERACT II, keďže vláda Slovenskej republiky dňa 1. 10. 2008 schválila uznesením č. 672/2008 Systém riadenia a implementácie operačného programu INTERACT II na programové obdobie 2007 – 2013.
Zmeny v Systéme finančného riadenia štrukturálnych fondov a Kohézneho fondu na programové obdobie 2007 – 2013, verzii 5.1 sa týkajú najmä:
•	zapracovania zmien vyplývajúcich z novelizácie zákona č. 528/2008 Z. z. o pomoci a podpore poskytovanej z fondov ES (terminológia – záznam z administratívnej kontroly);
•	zjednotenia definícií so Systémom riadenia štrukturálnych fondov a Kohézneho fondu na programové obdobie 2007 – 2013, verziou 4.0 (národný projekt, IT monitorovací systém);
•	umožnenia realizácie výdavkov subjektom v zriaďovateľskej pôsobnosti obce, VÚC z účtov otvorených týmito subjektmi v prípadoch, ak prijímateľom (zmluvnou stranou zmluvy o poskytnutí NFP) je obec, resp. VÚC;
•	doplnenie oznamovania nezrovnalostí na základe záznamu z administratívnej kontroly;
•	aktualizácie príloh s poradovým číslom 3b, 7a, 7b, 7c, 7d, 8a, 9.
Komplexným cieľom materiálu je zabezpečiť efektívny systém finančného riadenia štrukturálnych fondov a Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov a Kohézneho fondu.
Materiál sa nevzťahuje na ostatné procesy riadenia, ktoré sú metodicky upravené Ministerstvom výstavby a regionálneho rozvoja SR v Systéme riadenia štrukturálnych fondov a Kohézneho fondu na programové obdobie 2007 – 2013, resp. na vládny audit.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál nadobúda platnosť 01.04.2010.
Jednotlivé subjekty zapojené do finančného riadenia štrukturálnych fondov a Kohézneho fondu sú povinné zapracovať zmeny vyplývajúce zo Systému finančného riadenia štrukturálnych fondov a Kohézneho fondu na programové obdobie 2007 – 2013, verzie 5.1 do svojich vnútorných predpisov najneskôr do 01.04.2010.